మాంటేక్ సింగ్ అహ్లూవాలియా

మాంటేక్ సింగ్ అహ్లూవాలియా (జననం 1943 నవంబరు 24) భారతదేశానికి చెందిన ప్రముఖ ఆర్థికవేత్త, సివిల్స్ అధికారి. ఆయన కేంద్ర ప్రభుత్వంలో క్యాబినెట్ మంత్రికి సమానంగా భావించే ప్లానింగ్ కమిషన్ ఉపాధ్యక్షుడిగా పనిచేశాడు. మే 2014 యూపీఏ రెండో విడత పాలన అంతమైన తరువాత ఆ పదవికి రాజీనామా చేశాడు. అంతకు మునుపు ఆయన ఇంటర్నేషనల్ మానెటరీ ఫండ్ అనే సంస్థ తరఫున ఇండిపెండెంట్ ఎవాల్యువేషన్ ఆఫీసుకు డైరెక్టరుగా పనిచేశాడు.

బాల్యం, విద్యాభ్యాసం 
మాంటేక్ సింగ్ 1943 లో ఢిల్లీలోని ఒక పంజాబీ కలాల్ కుటుంబంలో జన్మించాడు. సికిందరాబాదులోని సెయింట్ పాట్రిక్స్ హైస్కూలు, ఢిల్లీలో మధుర రోడ్డులోని ఢిల్లీ పబ్లిక్ స్కూలులో చదువుకున్నాడు. ఢిల్లీలోని సెయింట్ స్టీఫెన్ కళాశాల నుంచి బియ్యే ఆనర్స్ పూర్తి చేశాడు. ఆక్స్ ఫర్డ్ విశ్వవిద్యాలయానికి చెందిన మేగ్డలీన్ కళాశాల నుంచి తత్వశాస్త్రం, రాజనీతి శాస్త్రం, ఆర్థిక శాస్త్రాలలో ఎమ్.ఏ పట్టా పొందాడు. తరువాత ఆక్స్ ఫర్డ్ లోని సెయింట్ ఆంటోనీ కళాశాల నుంచి ఎంఫిల్ పూర్తి చేశాడు. ఆక్స్ ఫర్డ్ లో చదివేటప్పుడు అక్కడ ప్రతిష్ఠాత్మక ఆక్స్ ఫర్డ్ యూనియన్ కు అధ్యక్షుడిగా పనిచేశాడు. ఇవి కాక ఆయనకు మరెన్నో గౌరవ డాక్టరేట్లు లభించాయి. వీటిలో కొన్ని ఆక్స్ ఫర్డ్ విశ్వవిద్యాలయం నుంచి డాక్టర్ ఆఫ్ సివిల్ లా, ఐఐటీ రూర్కీ నుంచి గౌరవ డాక్టరేటు మొదలైనవి. మేగ్డలీన్ కళాశాలకు గౌరవ అతిథి కూడా.

మూలాలు 

ఆర్థిక శాస్త్రవేత్తలు
1943 జననాలు